text: সুনামগঞ্জের ধর্মপাশায় বজ্রপাত ও নৌকা ডুবিতে ৩ জনের মৃত্যু সুনামগঞ্জের ধর্মপাশায় বজ্রপাত ও নৌকা ডুবিতে ৩ জনের মৃত্যু – বাংলা টাইমস বিডি
  ফুলকলি, বিভাগীয় সংবাদ
  সুনামগঞ্জের ধর্মপাশা উপজেলাধীন মধ্যনগরে পৃথক স্থানে বজ্রপাত ও নৌকা ডুবির ঘটনায় ৩ জনের মৃত্যু হয়েছে।এ মমার্ন্তিক দুটি ঘটনাই ঘটে হাওরে। গত বৃহস্পতিবার রাত ৯টার দিকে চামরদানী ইউনিয়নের খানি (হীরাবন) হাওরে নৌকা নিয়ে মাছ ধরতে গেলে আকস্মিক বজ্রপাতের ঘটনায় ওই ইউনিয়নের আমজোড়া গ্রামের মৃত চান্দু মিয়ার ছেলে বাবুল মিয়ার (২৫) মৃত্যু হয়। এসময় একই গ্রামের মৃত সিরাজ মিয়ার ছেলে আব্দুল আওয়াল (৩৫) নৌকা থেকে পড়ে গিয়ে নিখোঁজের ১০ঘন্টা পর মৃত অবস্থায় তাকে উদ্ধার করা হয়।
  অন্যদিকে শুক্রবার সকালে বংশীকুন্ডা দক্ষিণ ইউনিয়নের বাইনচাপড়া হাওরে মাছ ধরতে গিয়ে নৌকা ডুবে জাহাঙ্গীর হোসেন (২৫) এর মৃত্যু হয়েছে। জাহাঙ্গীর ওই ইউনিয়নের হামিদপুর গ্রামের মৃত ওহেদ আলীর ছেলে। এসময় তার সাথে থাকা একই গ্রামের আব্দুল খালেকের ছেলে পলাশ (২৭) নামের এক যুবককে আহত অবস্থায় উদ্ধার করে চিকিৎসা দিয়েছেন স্থানীয়রা। সত্যতা নিশ্চিত করে মধ্যনগর থানার ওসি আব্দুল্লাহ আল মামুন জানান, গতকাল রাতে হীরাবন হাওরে ৭জনের একটি দল মাছ ধরতে গেলে আকস্মিক বজ্রপাতের ঘটনায় তাদের মৃত্যু হয়।অন্যদিকে শুক্রবার সকালে চাচা ভাতিজা বাইনচাপড়া হাওরে মাছ ধরতে গিয়ে নৌকা ডুবিতে জাহাঙ্গীর নামের এক যুবকের মৃত্যু হয়েছে। তিনি আর ও জানান, থানায় জিডি মূলে নিহতের পরিবারের কাছে লাশ হস্তান্তর করা হয়েছে।
  এ ব্যাপারে ধমর্পাশা উপজেলা নির্বাহী কর্মকর্তা মো. মুনতাসির হাসান দুঃখ প্রকাশ করে বলেন, প্রত্যেক ক্ষতিগ্রস্ত পরিবারকে ২০হাজার টাকা করে আর্থিক সহযোগিতা প্রদান করা হবে।